text: 3 lastbiler i sammenstød på motorvej
  20 februar 2012 kl. 12.04
  Uheldet skyldtes for tæt kørsel og involverede tre lastbiler. Motorvejen var kortvarigt helt spærret og trafikken måtte omdirigeres ved Vejle Nord.
  Motorvej E45 umiddelbart nord for Vejle blev kl. 11.27 ramt af endnu et uheld, så det nordgående spor for anden gang blev spærret. Motorvejen var ellers lige blevet farbar efter et uheld kl. 10.11, skriver Vejle Amts Folkeblad.
  
  En chauffør fastklemt
  En lastbilchauffør sad efter uheldet fastklemt og måtte klippes fri af brandvæsenet. Han er dog ikke kommet alvorligt til skade.
  Den fastklemte chauffør sad i den bagerste lastbil, der påkørte en forankørende lastbil, der igen ramte en lastbil fra forsvaret. Ingen i de to påkørte lastbiler kom til skade, men der var materiel skade på alle lastbiler.
  Uheldet skabte en lang kø, og først kort før klokken 13 var trafikken igen normal.
  